b'\n_START_ARTICLE_\nGravimetrija\n_START_PARAGRAPH_\nGravimetrija\xc2\xa0\xe2\x80\x93 geofizikos \xc5\xa1aka, matuojanti \xc4\xafvairi\xc5\xb3 \xc5\xbeem\xc4\x97s pavir\xc5\xa1iaus ta\xc5\xa1k\xc5\xb3 laisvojo kritimo pagreit\xc4\xaf g, tirianti jo matavimo metodus ir instrumentus. Laisvojo kritimo pagrei\xc4\x8dio matavimai naudojami \xc5\xbdem\xc4\x97s formai, jos gelmi\xc5\xb3 ir vir\xc5\xa1utinio sluoksnio sandarai nustatyti, navigacijai. Absoliutinis laisvojo kritimo pagreitis apskai\xc4\x8diuojamas pagal laisvai krintan\xc4\x8di\xc5\xb3 k\xc5\xabn\xc5\xb3 pagrei\xc4\x8dio arba laisvai svyruojan\xc4\x8dios svyruokl\xc4\x97s periodo matavim\xc4\x85. Santykinis laisvojo kritimo pagreitis apskai\xc4\x8diuojamas pagal i\xc5\xa1matuot\xc5\xb3 laisvojo kritimo pagrei\xc4\x8dio skirtum\xc4\x85 tiriamajame ir atramos punkte. Matuoti galima svyruokl\xc4\x97s svyravimo period\xc4\x85, svyruokl\xc4\x97s i\xc5\xa1tempimo ilg\xc4\xaf ir j\xc4\x97g\xc4\x85, kvarcinio si\xc5\xablo sukimo j\xc4\x97g\xc4\x85 (gravimetras). \xc5\xbdinant bent vieno ta\xc5\xa1ko g vert\xc4\x99, galima apskai\xc4\x8diuoti kit\xc5\xb3 ta\xc5\xa1k\xc5\xb3 g vert\xc4\x99. Pagrindine g verte laikoma 1898\xe2\x80\x931904 Potsdamo atramos punkte nustatyta laisvojo kritimo pagrei\xc4\x8dio absoliutin\xc4\x97 vert\xc4\x97 (981 274 mGal). Beveik visoje \xc5\xbdem\xc4\x97je sukurtas Potsdamo sistemos atramos ta\xc5\xa1k\xc5\xb3 tinklas.'